《读南华杂篇述以五言十一章 其一 庚桑楚》
明代·郭之奇

兵莫憯于志，镆铘为下利。寇莫大阴阳，心则使之至。

畏垒祝庚桑，庚桑宜远避。亲誉及畏侮，其来必以次。

简发而为栉，数米而为饵。使民相盗轧，岂不由贤智。

贤者建人杓，犹令人交刺。是以南荣趎，蹙然悲生寄。

七日裸粮求，三言求一义。此义终抱一，卫生宁可二。

侗然儿子初，安得人鬼忮。宇宙出天门，有无分两位。

自无之有难，自有归无易。名实介眉閒，死生失交臂。

天和既可同，人好安足累。无为无不为，万物无不治。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。